Ebizimbe bingi mu kawempe bikozesa masannyalaze agatali mu makubo matuufu. Bano kuliko eb’ebibanda bya firimu, ebyuma by’obuwunga, ebbaala n’ennyumba z’abapangisa.
Abatuuze mu miruka; Makerere i-iii, Mulago i-iii, Bwaise I, Wandegeya, Kyebando ne Kanyanya omusango bagutadde ku bakozi ba Umeme be balumirizza nti balina bakamyufu ababasoloolezza ssente ne bazibawa ku buli nkomerero ya mwezi. Obubbi bw’amasannyalaze mu Kawempe abamu baagufuula mulimu.
Amasannyalaze bagayisa mu ttaka, mu kaabuyonjo, mu myala era gasse abantu abawera.
Wabula omu ku bakozi ba Umeme eyatidde okwatuukiriza amannya ge, yategeezezza nti ssinga Palamenti teyisa tteeka ku babba amasannyalaze, tewali kijja kukyukako.
Yagasseeko nti wadde mu UMEME mulimu abakozi abakolagana ne bakamyufu, waliwo ababba amasannyalaze ne batwalibwa ku poliisi n’ebayimbula olw’okubulwa etteeka mw’ebasibira.
Yagambye nti okunoonyereza kulaga nti mu Munisipaali ezikola Kampala, Kawempe ekwata kisooka mu kubba amasannyalaze ng’eddirirwa Nakawa, Makindye ne Lubaga.
BAMUKWATIDDE KU MUTI
Abaserikale ku poliisi y’oku Kaleerwe baakutte Everisto Bukenya 37, ow’e Katooke A ng’ono yasangiddwa waggulu ku muti ng’alina amayumba g’azzaako mu bukyamu.
Bukenya yagambye nti mukozi wa kkampuni ya Aso esangibwa e Kiwaatule era bakolagana n’aba Umeme.
Abatuuze baawadde obujulizi ku Bukenya nti alina bakamyufu b’akolagana nabo okubba amasannyalaze.
Bukenya ekyasinze okumuloopa, yasangiddwa ku muti nga talina kikoofiira, ttaawo wadde giravuzi ebikozesebwa abakozi ba Umeme.
Jane Nakandi ow’omu Kirokole yategeezezza nti mu Kawempe bannannyini mayumba beggyako obuvunaanyizibwa bw’amasannyalaze ng’omupangisa y’alina okwesalira amagezi.
Yagasseeko nti ebikwekweto bya Umeme ku babba amasannyalaze tebikyalina makulu kuba bennyini abagasalako ate babalaba nga bagazzaako.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn